Redelinghuys se nek 'nie gebreek' | Maroela Media
Julian Redelinghuys. Foto; GB Jordaan
Aanvanklike vrese dat die Goue Leeus se Springbokstut, Julian Redelinghuys, sy nek in Saterdag se halfeindstryd tussen die Goue Leeus en die Vrystaat Cheetahs in Bloemfontein gebreek het, is in 'n verklaring deur die Leeus se spandokter, Rob Collins, besweer.
Die vaskopstut is in 'n Bloemfonteinse hospitaal opgeneem, nadat die Vrystaat Cheetahs se haker, Torsten van Jaarsveld, hom van voor geduik het. Hy is in 'n stabiele toestand.
Redelinghuys het volgens Collins sy nek by die C5/6-vlak ontwrig.
"Hy het minimale, tydelike, verswakking in sy linkerarm. Hy is in traksie in 'n Bloemfonteinse hospitaal en sal Sondag 'n operasie ondergaan om die ontwrigting te verminder en dit te stabiliseer. Hy sal na verwagting volkome herstel," lui die verklaring.
Dit is nog nie duidelik of die Bokstut, wat 'n besliste keuse was vir aanstaande maand se Springboktoer na Brittanje en Italië, weer sal kan rugby speel nie.